钦定古今图书集成/明伦汇编/官常典/第531卷 > 也速荅儿
## 钦定古今图书集成/明伦汇编/官常典/第531卷 > 也速荅儿

按《元史纽璘传》：“纽璘子也速荅儿，勇智类其父。至元
十一年入见世祖以属行枢密院火都赤，使习兵事。
从围嘉定，以三千人至三龟、九顶山，相地形势，败宋
安抚昝万寿兵，斩首五百级，以功赐虎符，授六翼达
鲁花赤。昝万寿寻遣部将李立以嘉定、三龟、九顶、紫
云诸城砦降。又从行枢密副使忽敦率兵徇下流诸”
城，皆望风来附。忽敦以兵二万会东川行枢密院合
荅围重庆，岁馀不下，帝命行枢密副使不花代将，不
花将兵万馀至城下，也速荅儿率二十馀骑攻其门，
宋都统赵安出战，也速荅儿三入其军，再挟猛士以
出，大兵四集，斩首五百馀级，赵安开门降，制置使张
玨遁，追至涪州，擒之。捷闻，帝赐玉带、钞五千贯，授“西
川蒙古”军马六翼新附军招讨使，迁四川西道宣慰
使，加都元帅。罗氏鬼国亦奚不薛叛，诏以四川兵会
云南、江南兵讨之。至会灵关，亦奚不薛遣先锋阿麻
阿豆等将数万众迎敌，也速荅儿驰入其军，挟阿麻
阿豆出，斩之。亦奚不薛惧，率所部五万馀户降。以功
拜四川等处行中书省右丞，加赐金帛、鞍辔。西南夷
雄左都掌蛮得兰右叛，诏以兵讨降之，改西川等处
行枢密副使。冬，乌蒙蛮阴连都掌蛮以叛，诏以兵会
云南行院拜荅力进讨也速荅儿，擒乌蒙蛮，帝赐玉
带、织金服，迁蒙古军都万户，复赐银鼠裘，镇唐兀之
地。进同知四川等处行枢密院事，仍居镇。成宗即位，
拜四川等处行中书省平章政事。武宗时，由四川迁
云南，加左丞相，仍为平章政事。南征叛蛮，感瘴毒，还
至成都，卒。弟《八剌》袭。